ศก.ฟุบฉุดทิพยฯเลื่อนแผนลุยไฟตลาดหุ้น
ทิพยประกันชีวิตเข้าเกียร์ถอย เศรษฐกิจไม่ฟื้น เลื่อนแผนเข้าตลาดหุ้นต้นปีหน้า
7 ก.ค. 2558

ทิพยประกันชีวิตเข้าเกียร์ถอย เศรษฐกิจไม่ฟื้น เลื่อนแผนเข้าตลาดหุ้นต้นปีหน้า 
นายนพพร บุญลาโภ กรรมการผู้จัดการใหญ่ บริษัท ทิพยประกันชีวิต เปิดเผยว่า บริษัทตัดสินใจเลื่อนแผนการเข้าจดทะเบียนในตลาดหลักทรัพย์แห่งประเทศไทยไปเป็นต้นปี 2559 แทน จากเดิมที่กำหนดไว้ในช่วงไตรมาส 3 ของปีนี้ 
ทั้งนี้ เนื่องจากภาวะเศรษฐกิจของประเทศไม่ฟื้นตัวดี หากยังใช้กำหนดเวลาเดิม อาจส่งผลกระทบต่อการระดมทุนในตลาดหุ้นได้ ไม่ว่าจะเป็นปัญหาจากการประมง หรือปัญหาภัยแล้ง รวมถึงปัญหาต่างประเทศวิกฤตการเงินกรีซ ซึ่งเป็นปัจจัยลบต่อการลงทุนในประเทศ   
“เราเห็นว่าช่วงนี้ตลาดหุ้นยังไม่เอื้อต่อการเข้าไปลงทุน จึงรอเวลาที่เหมาะสมจะดีกว่า สำหรับการเสนอขายหลักทรัพย์ต่อประชาชนในครั้งแรก (ไอพีโอ) ราคาจะเป็นเท่าไหร่นั้น ต้องรอให้ที่ปรึกษาทางการเงินประเมินอีกครั้ง แต่เชื่อว่าถ้าผลประกอบการของบริษัทดีจะส่งผลดีต่อราคาหุ้นเช่นกัน” นายนพพร กล่าว 
อย่างไรก็ตาม เรื่องผลการดำเนินงานในปีนี้คาดว่าจะทำกำไรได้ประมาณ 400-500 ล้านบาท แต่ถ้าอัตราดอกเบี้ยในตลาดมีการปรับตัวลดลงอีกอาจมีผลต่อรายได้ของบริษัท เนื่องจากต้องมีการตั้งสำรองเพิ่ม เพราะถ้าดอกเบี้ยลดลง 0.25%  จะทำให้รายได้หายไป 200 ล้านบาท และถ้าดอกเบี้ยลดลง 0.50% รายได้ก็หายไป 400 ล้านบาท ซึ่งทุกบริษัทได้รับผลกระทบเหมือนกันหมด
สำหรับเบี้ยรับรวมปีนี้ที่ตั้งไว้ 5,500 ล้านบาท เติบโต 25% เมื่อเทียบกับปี 2557 ที่มีเบี้ยรับรวม  4,290 ล้านบาท กำไรสุทธิ 404 ล้านบาท เพิ่มขึ้นจากปี 2556 ราว 330% โดยมีกำไร 94 ล้านบาท 
ส่วนทิศทางธุรกิจประกันชีวิตในครึ่งปีหลังนี้ยังเติบโตดี เพราะอัตราดอกเบี้ยต่ำทำให้คนหันมาลงทุนประกันชีวิตเพิ่มขึ้นเพื่อหาผลตอบแทนที่สูงขึ้น โดยเฉพาะในช่วงไตรมาส 3-4 จะเน้นขายผลิตภัณฑ์บำนาญเป็นหลัก เนื่องจากเป็นช่วงหาสินค้าเพื่อลดหย่อนภาษี  ส่วนช่องทางประกันนั้นหากเป็นผลิตภัณฑ์ที่อยู่อาศัย(เอ็มอาร์ทีเอ) จะขายผ่านธนาคารออมสิน แต่ถ้าเป็นประกันสามัญหรือบุคคล จะขายผ่านตัวแทนขายและตัวแทนนายหน้า
ขณะที่แผนการลงทุนในปีนี้ บริษัทได้ปรับลดสัดส่วนการลงทุนลง เพื่อให้สอดคล้องกับสถานการณ์เศรษฐกิจ โดยลดสัดส่วนลงทุนในตลาดหุ้นที่ผันผวน และต้องดูทิศทางเป็นรายวัน และหันไปลงทุนในพันธบัตรรัฐบาลที่มีระยะเวลาการลงทุนใกล้เคียงกับผลิตภัณฑ์เพิ่มขึ้น โดยปีนี้สินทรัพย์การลงทุนมีมูลค่า 7,000-8,000 ล้านบาท